Title: ประกาศคณะกรรมการกำกับกิจการพลังงาน เรื่อง การกำหนดให้กิจการพลังงานที่ได้รับการยกเว้นไม่ต้องขอรับใบอนุญาตเป็นกิจการที่ต้องแจ้ง พ.ศ. 2551

ประกาศคณะกรรมการกำกับกิจการพลังงาน

ประกาศคณะกรรมการกำกับกิจการพลังงาน
เรื่อง
การกำหนดให้กิจการพลังงานที่ได้รับการยกเว้นไม่ต้องขอรับใบอนุญาต
เป็นกิจการที่ต้องแจ้ง
พ.ศ. ๒๕๕๑

อาศัยอำนาจตามความในมาตรา
๔๗ วรรคสี่ แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงานออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการกำกับกิจการพลังงาน
เรื่อง
การกำหนดให้กิจการพลังงานที่ได้รับการยกเว้นไม่ต้องขอรับใบอนุญาตเป็นกิจการที่ต้องแจ้ง
พ.ศ. ๒๕๕๑

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้กิจการพลังงานที่ได้รับการยกเว้นไม่ต้องขอรับใบอนุญาตตามมาตรา
๔๗ วรรคสาม เป็นกิจการที่ต้องแจ้งต่อสำนักงาน
เมื่อพระราชกฤษฎีกาที่ออกตามมาตรา
๔๗ วรรคสามมีผลใช้บังคับ
ให้ผู้ประกอบกิจการพลังงานที่ได้รับยกเว้นไม่ต้องขอรับใบอนุญาตตามวรรคหนึ่งมาแจ้งภายในหกสิบวัน

ข้อ ๔  ให้ผู้ประกอบกิจการพลังงานตามข้อ ๓
มาแจ้งรายละเอียดพร้อมด้วยเอกสารหรือหลักฐาน ดังต่อไปนี้
(๑)
ชื่อ สัญชาติ ถิ่นที่อยู่ของเจ้าของกิจการพลังงาน
(๒)
ที่ตั้งของสถานประกอบกิจการพลังงาน
(๓)
ประเภทและขนาดของกิจการพลังงาน
(๔)
สำเนาบัตรประจำตัวประชาชนของผู้แจ้ง และหนังสือมอบฉันทะในกรณีที่ผู้แจ้งมิใช่เจ้าของกิจการพลังงาน
พร้อมทั้งสำเนาบัตรประจำตัวประชาชนของผู้มอบฉันทะและผู้รับมอบฉันทะ
(๕)
เอกสารอื่นตามที่เลขาธิการกำหนด

ข้อ ๕  ในการแจ้งตามข้อ ๔ ให้ยื่น ณ สถานที่
ดังต่อไปนี้
(๑)
กรณีเป็นกิจการพลังงานที่ตั้งอยู่ในเขตกรุงเทพมหานคร ให้ยื่น ณ สำนักงาน
(๒)
กรณีเป็นกิจการพลังงานที่ตั้งอยู่ในเขตจังหวัดอื่นนอกกรุงเทพมหานคร ให้ยื่น ณ สำนักงานประจำเขต
กรณีผู้ประสงค์จะแจ้งตามวรรคหนึ่งทางไปรษณีย์ลงทะเบียนตอบรับหรือผ่านระบบเครือข่ายคอมพิวเตอร์ของสำนักงาน
ให้ดำเนินการตามหลักเกณฑ์ วิธีการ และแบบที่เลขาธิการกำหนด

ข้อ ๖  เมื่อสำนักงานได้รับแจ้งแล้ว
ให้ออกหลักฐานแสดงการแจ้งแก่ผู้แจ้ง

ข้อ ๗  การเปลี่ยนแปลงรายการอย่างหนึ่งอย่างใดตามข้อ
๔ (๑) (๒) (๓) และ (๔) ให้แจ้งสำนักงานเพื่อดำเนินการเปลี่ยนแปลงรายการในหลักฐานการแจ้งภายในเจ็ดวันนับแต่ได้ทำการเปลี่ยนแปลงรายการดังกล่าว

ข้อ ๘  แบบการแจ้ง หลักฐานแสดงการแจ้ง
การเปลี่ยนรายการหลักฐานการแจ้งให้เป็นไปตามแบบที่เลขาธิการกำหนด

ข้อ ๙  หากปรากฏภายหลังว่ากิจการพลังงานใดที่ได้รับหลักฐานแสดงการแจ้งตามข้อ
๖ ไม่เป็นกิจการพลังงานตามข้อ ๓ ให้พนักงานเจ้าหน้าที่ขีดฆ่ารายชื่อออกจากทะเบียน

ให้ไว้ ณ วันที่ ๔
ธันวาคม พ.ศ. ๒๕๕๑
ดิเรก  ลาวัณย์ศิริ
ประธานกรรมการกำกับกิจการพลังงาน

ปริยานุช/จัดทำ
๑๓ มกราคม ๒๕๕๒

จุฑามาศ/ปรับปรุง
๒๙ พฤศจิกายน ๒๕๕๙

[๑] ราชกิจจานุเบกษา
เล่ม ๑๒๖/ตอนพิเศษ ๓ ง/หน้า ๔๙/๘ มกราคม ๒๕๕๒